[pic] | EUROOPA ÜHENDUSTE KOMISJON |

Brüssel 4.8.2006

KOM(2006) 438 lõplik

2006/0149 (ACC)

Ettepanek:

NÕUKOGU MÄÄRUS

üldiste tariifsete soodustuste ajutise peatamise kohta Valgevene Vabariigi suhtes

(komisjoni esitatud)

SELETUSKIRI

1. Ühenduse üldiste soodustuste süsteemis (GSP) sätestatakse soodustatud riigist pärinevate toodete suhtes kehtiva sooduskorra osaline või täielik kõrvaldamine teatavatel tingimustel, sealhulgas Ühinenud Rahvaste Organisatsiooni ja Rahvusvahelise Tööorganisatsiooni (ILO) konventsioonides sätestatud inim- ja töötajate põhiõiguste tõsise ja süstemaatilise rikkumise korral.

2. Valgevene Vabariik on kantud üldiste soodustuste süsteemi soodustatud riikide nimekirja.

3. 2003. aasta lõpus avalikustas komisjon rahvusvaheliste ametiühingute algatusel otsuse algatada uurimine seoses ühinemisvabaduse ja kollektiivse läbirääkimise õiguse väidetava rikkumisega Valgevenes.

4. Komisjon uuris institutsioonilist raamistikku, tähtsaid institutsioone, sotsiaalpartnerluse struktuuri ja asjakohaseid Valgevene õigusakte, võrdles neid rahvusvaheliste standarditega, kasutas ILO ühinemisvabaduse komitee ja selle ekspertide komitee järeldusi ning soovitusi ja ÜRO aruandeid. Kõnealuse kahe ILO komitee soovitused on peamiseks aluseks rahvusvahelise tööõiguse ja riiklike ning rahvusvaheliste standardite korrelatsiooni eeskirjade tõlgendamisel. Riigi põhiliste sidusrühmade ja nende rahvusvaheliste partnerorganisatsioonide ütlusi täiendati valitsuse ja tööandjate organisatsioonide esindajate ning asjakohaste rahvusvaheliste asutuste, valitsusväliste organisatsioonide ja Euroopa Komisjoni töötajate küsitlemisega.

5. Uurimisel leiti, et Valgevenes takistatakse ametiühinguorganisatsioonide asutamisvabadust, õigust organiseeruda ja ametiühinguorganisatsioonide vahel valida ning selliste organisatsioonide õigust õiguslikule tunnustamisele ning välisfinantseerimisele. Valgevene edendab ametiühingute diskrimineerimist ning ametiühingute tegevuse lõpetamist või peatamist.

6. Paralleelselt komisjoni uurimisega moodustas ILO uurimiskomisjoni, kes oma 2004. aasta juulikuu aruandes avaldas kaksteist soovitust, mis Valgevene valitsusel on vaja täita enne 2005. aasta juunikuud, et parandada ILO konventsiooni nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ning kollektiivse läbirääkimise õiguse põhimõtete kohta) ebarahuldavat kohaldamist.

7. Vastavalt üldiste soodustuste süsteemi määruses sätestatud menetlusele otsustas komisjon alustada kuuekuulist olukorra jälgimist ja hindamist Valgevenes ja andis sellega Valgevenele rohkem aega oma kohustuse täitmiseks, et võtta vajalikke meetmeid tööga seotud põhimõtete ja õiguste järgimiseks, nagu on väljendatud ILO uurimiskomisjoni 2004. aasta juulikuu aruande kaheteistkümnes soovituses.

8. Kõnealuse kuue kuu jooksul ei ole Valgevene nõutud kohustust täitnud. Seega tuleks sooduskord Valgevenest pärit toodete suhtes ajutiselt peatada.

9. Vastavalt määruse (EÜ) nr 980/2005 artikli 20 lõigetes 4 ja 5 sätestatud menetlusele peaks nõukogu tegema komisjoni ettepaneku kohta otsuse kvalifitseeritud häälteenamusega ühe kuu jooksul. Kui nõukogu otsustab ajutise peatamise kasuks, peaks määrus jõustuma kuus kuud pärast otsuse tegemist, välja arvatud juhul kui olukord enne seda muutub.

10. Olukorda tuleks pidevalt jälgida, et võimaldada taastada sooduskord Valgevenest pärit toodetele.

2006/0149 (ACC)

Ettepanek:

NÕUKOGU MÄÄRUS

üldiste tariifsete soodustuste ajutise peatamise kohta Valgevene Vabariigi suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut,

võttes arvesse nõukogu 27. juuni 2005. aasta määrust (EÜ) nr 980/2005 üldiste tariifsete soodustuste kava kohaldamise kohta,[1] eriti selle artikli 20 lõiget 4,

ning arvestades järgmist:

(1) Vastavalt määrusele (EÜ) nr 980/2005 on Valgevene Vabariik (edaspidi "Valgevene) komisjoni üldiste tariifsete soodustuste kavaga soodustatud riik.

(2) 29. jaanuaril 2003. aastal esitasid Rahvusvaheline Vabade Ametiühingute Konföderatsioon (ICFTU), Euroopa Ametiühingute Konföderatsioon (ETUC) ja Ülemaailmne Töökonföderatsioon (WCL) määruse (EÜ) nr 2501/2001 artikli 27 alusel ühise taotluse ühinemisvabaduse ja kollektiivse läbirääkimise õiguse väidetava rikkumise uurimise alustamiseks.

(3) Komisjon vaatas taotluse läbi, konsulteerides tariifsete soodustuste komiteega, ja otsustas 29. detsembri 2003. aasta otsusega [2]algatada uurimise. Avaldati teade, milles paluti huvitatud isikutelt teavet.[3]

(4) Valgevene ametiasutustele teatati ametlikult uurimise algatamisest. Asutused eitasid ILO konventsiooni nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ja kollektiivse läbirääkimise õiguse põhimõtete kohaldamise kohta) mis tahes rikkumist.

(5) Teave, mida komisjon kogus uurimise käigus, konsulteerides tariifsete soodustuste komiteega, kinnitab siiski ILO konventsiooni nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ja kollektiivse läbirääkimise õiguse kaitse kohta) tõsist ja süstemaatilist rikkumist. Seetõttu pidas komisjon sooduskorra ajutist peatamist põhjendatuks. 17. augustil 2005. aastal otsustas komisjon jälgida ja hinnata töötajate õiguste olukorda Valgevenes.[4] Sellise kuuekuulise jälgimise ja hindamise alustamise teadaandes [5] teatas komisjon ühtlasi kavatsusest esitada nõukogule ettepanek tariifsete soodustuste ajutise peatamise kohta, välja arvatud juhul kui Valgevene on enne nimetatud perioodi lõppu täitnud oma kohustuse võtta meetmeid tööga seotud põhimõtteid ja õigusi käsitlevas 1998. aasta ILO deklaratsioonis viidatud töö põhimõtete järgimiseks, nagu on väljendatud ILO uurimiskomisjoni 2004. aasta juulikuu aruande kaheteistkümnes soovituses. Valgevene ametiasutustele teatati ametlikult otsusest ja teadaandest.

(6) Pärast kuuekuulist jälgimis- ja hindamisperioodi ei ole Valgevene nõutud kohustust täitnud.

(7) Eespool esitatut arvestades ja eranditult sel alusel tuleks sooduskord Valgevenest pärit toodete suhtes ajutiselt peatada, kuni otsustatakse, et ajutine peatamine ei ole enam põhjendatud.

(8) Käesolev määrus peaks jõustuma kuus kuud pärast selle vastuvõtmist, välja arvatud juhul kui enne jõustumist otsustatakse, et see ei ole enam põhjendatud,

ON VASTU VÕTNUD KÄESOLEVA MÄÄRUSE:

Artikkel 1

Määruses (EÜ) nr 980/2005 sätestatud sooduskord Valgevenest pärit toodetele peatatakse ajutiselt.

Artikkel 2

Komisjoni ettepanekul otsustab nõukogu kvalifitseeritud häälteenamusega taastada sooduskord Valgevenest pärit toodete suhtes, kui ühinemisvabaduse ja kollektiivse läbirääkimise õiguse rikkumist Valgevenes enam ei esine.

Artikkel 3

Käesolev otsus vaadatakse läbi kuus kuud pärast selle vastuvõtmist.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

[…]

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

[pic]

[1] ELT L 169, 30.6.2005, lk 1.

[2] ELT L 5, 9.1.2004, lk 90.

[3] ELT C 40, 14.2.2004, lk 4.

[4] ELT L 213, 18.8.2005, lk 16.

[5] ELT C 240, 30.9.2005, lk 41.